Burjassot, seu del III Simposi de Joves Filòsofs i Humanistes de la Comunitat Valenciana
2025-07-24

Amb l’objectiu de promoure entre els joves l’interès per la Filosofia i les Humanitats, el III Simposi de Joves Filòsofs i Humanistes de la Comunitat Valenciana arribarà a Burjassot dilluns que ve 26 de març. Concretament, ho farà al Centre Cultural Tívoli de 9 a 18:30 hores i gràcies al treball desenvolupat des de la regidoria d’Educació de l’Ajuntament de Burjassot, dirigida per Laura Espinosa.

El simposi naix de la iniciativa del “Col·lectiu de professors Mussol-Paideia 2.0 per a la defensa de la Filosofia i les Humanitats” per a donar rellevància a la Filosofia i a les Humanitats “com a eines fonamentals per a atorgar i fonamentar Els Valors als nostres ciutadans. És especialment important cimentar aquests valors humans als nostres joves perquè puguen fer-se càrrec de manera solvent i ètica del món que han d’heretar“, tal com han assenyalat els organitzadors.

Dirigit i protagonitzat per l’alumnat de 4rt d’ESO, 1er i 2n de Batxillerat, el simposi està inclòs dins del Programa de Joventut del Centre UNESCO VALÈNCIA-MEDITERRANI i del Programa Burjassot Ciutat Educadora, de l’Ajuntament de Burjassot.

Els vint-i-tres centres participants, seran testimoni de la presentació dels diferents projectes que s’han preparat per a la jornada; projectes de reflexió coordinats pel professorat de filosofia.

La jornada començarà a les 9:30 hores, després de la recollida del material, amb la presentació del simposi i l’homenatge a la professora Mª José Pérez per a donar pas, a les 10 hores, a la ponència inaugural que estarà a càrrec de la professora Adela Cortina, Catedràtica de la Universitat de València.

Després, a partir de les 10:30 hores, se succeiran les intervencions dels alumnes, tenint com a ponents també als alumnes i les alumnes de l’IES Vicent Andrés Estellés, en el cas de les ponències del matí. Ja a la vesprada, i després del descans per a dinar, a les 15:30 hores tindrà lloc la intervenció Musical Blues. Després de la mateixa seran ponents, entre altres centres, l’IES Federica Montseny, l’IES Vicent Andrés Estellés i l’IES Comarcal. La clausura de la jornada està prevista a les 18:45 hores.

La jornada compta també amb la col·laboració especial del grup de saxofons del Conservatori Professional Alt Palancia, de Sogorb, “CuART sax”.

El III Simposi de Joves Filòsofs i Humanistes de la Comunitat Valenciana és possible gràcies a l’organització del Centre Unesco València-Mediterrani i del Col·lectiu de professors Mussol-Paideia 2.0 i la col·laboració de l’Ajuntament de Burjassot i l’Editorial Boreal Libros S.L.